
INDLEDNING

Fortællingerne foregår som sagt i Finland, og du hører især om to mærkelige steder. Det ene hedder Kalevala, og det andet hedder Pohjola.

Kalevala var kalevalafolkets hjemsted. Det er dem, som er heltene i fortællingerne. Det er de måske mest, fordi det er dem selv, som har skrevet fortællingerne ned. I dag ved man ikke helt, hvor området Kalevala lå. Nogle siger, det var i Sydfinland, andre siger Estland, og endelig er der dem, som mener, det lå i den del af Karelen, som nu ligger i Rusland. Men vi ved i hvert fald, at Kalevala lå syd for Pohjola.

Pohjola ved man i dag heller ikke, hvor lå. Nogle mener, det nok var i Sápmi. Det var i hvert fald et land højt mod nord. I fortællingerne er det mørkt, koldt og uhyggeligt, fyldt med trolddom og overnaturlige væsner.

På den tid, hvor fortællingerne foregår, vidste man godt, hvor Kalevala og Pohjola lå, og de to områder var evig og altid i konflikt med hinanden.

Det var kun de modigste folk fra Kalevala, som turde at rejse til Pohjola. Pohjola var heksen Louhis rige, og her lå hendes hjem, Pohjagården. Det var Kalevala-folkene som brugte ordet ’heks’ om Louhi. De kunne nemlig ikke lide hende, og var lidt bange for hende. Hun var en meget magtfuld kvinde, som var god til at sejde (bruge magi) og ikke rettede sig efter dem i syd. Når jeg om lidt fortæller dig de her historier, vil du godt kunne høre, at dem i Kalevala ikke var begejstrede for dem. Men du bestemmer selv, om du tror på alt, hvad de siger!

Nogle af de finske navne kan se lidt mærkelige ud for dig. Sådan her udtaler du dem:

Lemminkäinen udtales Lemminkajnen

Väinämöinen udtales Vajnamøjnen

Louhi udtales Luhi

Her kan du se tegninger af de vigtigste personer i fortællingerne:

KAPITEL 1

Om dengang Lemminkäinen bortførte Kyllikki

Lemminkäinen boede i Kalevala. Han var ung, stor og stærk, og både Lemminkäinen og hans mor syntes, at han var en rigtig flot fyr. Han havde viltert mørkt hår og halvlangt skæg, som var endnu mørkere. Lemminkäinen havde hørt om en kvinde på øen Saari, som var så smuk, at unge mænd kom fra alle områder i Finland og også fra andre lande for at fri til hende – altså spørge, om hun ville gifte sig med dem.

Kyllikki, det var hendes navn, var især kendt for sin skønne lange fletning, sit kønne ansigt med runde kinder og en fin lille opstoppernæse. Hun var fra den fineste familie i hele området. Desværre for de unge mænd, som gerne ville gifte sig med hende, var hun også kendt for at afvise dem alle sammen.

”Nej, ellers tak!” Sagde hun og viftede dem væk med en sur mine, når de kom og ville giftes.

Da Lemminkäinens mor hørte, at hendes søn havde tænkt sig at tage til Saari for at fri til Kyllikki, prøvede hun først at forbyde ham det. Da det ikke virkede, prøvede hun at advare ham med, at Kyllikki ikke ville have ham, fordi hun var af meget finere familie, end de selv var. Men det tog Lemminkäinen sig ikke af:

”Det kan godt være, at vores familie ikke er så fin og fornem, som Saari-slægten, men når de ser, hvor flot og lækker, jeg er, så skal jeg nok vinde alle pigernes hjerter, også Kyllikkis.” Moren sagde så ligeud, at alle pigerne på Saari ville grine af ham, når han kom for at fri til Kyllikki. De ville håne og drille ham, truede hun.

Lemminkäinen var han ikke vant til at blive grinet af eller hånet. Han tænkte lidt over det, men også kun lidt:

”Hvis de griner af mig, så tager jeg dem bare med i seng. Så får de hurtigt en unge eller to på armen, og så er det slut med at grine af noget som helst. Og slet ikke af mig.” Moren råbte forskrækket:

”Nej, nej, kære Lemminkäinen, det må du endelig ikke gøre! Der er hundrede mænd med sværd på Saari, og de kommer alle sammen efter dig, hvis du tager pigerne med i seng. Det kommer der en masse bøvl ud af, og måske bliver vi alle sammen uvenner med Saari-folkene i mange år! Lov mig, at du ikke gør noget så dumt! Lov mig, at du bliver hjemme!”

Men Lemminkäinen havde besluttet sig, han tog sit bedste tøj på, som også var det eneste tøj, han havde, gik ud i stalden og lagde en saddel på sin hest og spændte den for slæden. Og væk var han i en sky af sne, mens moren stod tilbage og rev sig i håret af bekymring.

Da Lemminkäinen kom til Saari, gik det lige præcis sådan, som hans mor havde forudset: Alle pigerne grinede sig helt blå i hovederne over det fjols, som lige var ankommet. Det hjalp selvfølgelig ikke, at det var glat på vejen ind ad byporten, og at han havde så meget fart på, at han bragede lige ind i lågen og væltede af slæden, så han trimlede rundt i sneen.

Alle pegede på ham, grinede og hånede ham overalt i byen. Alle pigerne rynkede på næsen af hans vilde udseende og slidte tøj.

Men Lemminkäinen gav ikke sådan op. Han gik rundt og spurgte alle de piger, han mødte, hvor de gik hen, når de skulle til fest og danse. Om der var et sted, hvor han kunne være med. Til sidst var der nogle fnisende piger, der svarede, at hvis han arbejdede som hyrdedreng på marken, så kunne det være, han kunne komme med til fest. En hyrdedreng er en, som holder øje med får eller køer.

Det gjorde Lemminkäinen. I lang til arbejdede han som hyrde ude på markerne, og en dag, da det var blevet sommer, så han en masse piger vandre ind i skoven. Han fulgte efter dem og fandt det sted, hvor de holdt fest og dansede. Lemminkäinen sprang ind i dansen, og selv om de grinede af ham, lykkedes det ham alligevel at charmere sig ind på dem, og hver nat tog han en ny pige med hjem og sov med hende. Der var masser af fester, masser af dans og især, masser af piger.

Da sommeren var ved at være forbi, var der kun én pige på Saari, som han ikke havde haft med hjemme, og det var Kyllikki. Hun havde været med til nogle af festerne, men hun ville ikke danse med Lemminkäinen og syntes overhovedet ikke, han var hverken lækker eller charmerende. Men igen var det ikke noget, Lemminkäinen lod sig gå på af.

Da det var blevet efterår, og den første sne var faldet, kørte han en festaften sin hest og slæde lige ind i midten af en gruppe dansende piger i skoven. Han tog Kyllikki over skulderen og smed hende ned i bunden af slæden på et stort skind. Han råbte til alle de chokerede kvinder og truede dem med at sejde, altså bruge trolddom mod deres kærester:

”Hvis I siger det, I har set her i aften, til nogen, så sejder jeg jeres kærester til sværdet. Så vil de kun have kamp i hovedet. Så drager de i krig, og I ser aldrig mere noget til dem! Hvis I vil have jeres kærester hjemme hos jer, så hold jeres mund med, hvor Kyllikki er blevet af!” Så svirpede han pisken over hesten, og de rasede afsted i fulde fart. Pigerne stod tilbage og hviskede sammen. Hvad skulle de gøre? De syntes, det var synd for Kyllikki, men på den anden side kunne de godt lide, at deres kærester var hjemme hos dem og ikke hele tiden drog ud i krig.

På vej bort fra den ø, hvor hun var født, skiftevis græd Kyllikki og skældte Lemminkäinen ud. Hun kaldte ham et pjok og en døgenigt – altså en doven og sløv banan. Hun sagde, at han var sådan en, som altid lavede ballade med andre, og sådan en ville hun ikke være sammen med.

Han kaldte til gengæld hende søde ting og lovede hende alt det, han lige kunne komme i tanke om, at piger måske godt kunne lide:

”Min hjertekogle, mit lille søde hindbær, jeg lover dig, at jeg vil være god mod dig. Du må sidde på mit skød, når vi spiser. Jeg vil bære dig på armen, når vi går tur. Du skal altid være ved min side og altid sove ved siden af mig. Hvis du er bekymret, fordi jeg er fattig, så tænk ikke mere på det: Jeg har køer på marken, som hverken skal passes eller have mad. Alligevel giver de mælk. Og jeg har et ildsværd, som spyr gnister. Det er slebet skarpt i det mystiske land Hiisi, og guder har poleret det, så det altid skinner. Jeg gør min familie stor ære,” sluttede Lemminkäinen sikker på, at hun nu ville besvime af begejstring.

Men Kyllikki var ikke imponeret:

”Tja, hvis du vil have en kone, der er som en høne under armen, som altid er sammen med dig og altid sover sammen med dig, så må du sværge, at du selv bliver hjemme hele tiden, at du ikke tager ud og går i krig, selv når du mangler sølv og guld. Det må du sværge,” gentog hun og så ret skrap ud.

”Det er okay. Det sværger jeg. Men så må du også love, at du ikke går i byen for at danse og lege igen, ligesom du plejede på Saari. Det er slut med det, når du er min kone.” Det lovede de hinanden. Tror du, det er noget, de kan holde?

De nærmede sig Lemminkäinens hjem, og da Kyllikki så bygningen i det fjerne, sagde hun med en rynken på næsen:

”Se den lusede lille hytte der; hvad er det mon for et dovent fjols, der bor der?”

”Tag dig ikke af det,” sagde Lemminkäinen. Jeg skal nok bygge større huse og bedre stuer!”

Da Lemminkäinens mor så dem komme, løb hun ud til slæden og omfavnede sin søn:

”Hvorfor har du været væk så længe, min elskede søn?” Hun omfavnede ham igen, som om hun aldrig ville slippe ham. Det er bare sådan noget, mødre gør, ikke?


[image: ]


”Jeg skulle først hævne mig på alle de piger på Saari, som grinede af mig og hånede mig, da jeg ankom til øen. Og jeg tog den bedste af dem med hjem. Sådan går det piger, som driller,” lo Lemminkäinen. Moren så på Kyllikki og bød hende velkommen.

”Nå, det var da skønt med en svigerdatter. Hun er sikkert god til at væve og vaske tøj.” Kyllikki rynkede igen på næsen, men hun sagde ikke noget. En svigermor skulle man ikke blive uvenner med. Moren så tilbage på sin søn og fortsatte: ”Men så må du i gang med at bygge vores hus større og gøre vores stuer bredere, for hende der er mere fin, end vi er.”

Og endelig smilede Kyllikki.

